**Veronmaksukyvyn alentumisvähennys**

Verottajalta voi hakea veronmaksukyvyn alentumisvähennystä. Se voidaan myöntää verovelvolliselle, kun hänen veronmaksukykynsä on erityisestä syystä oleellisesti alentunut.

Veronmaksukyvyn alentumisvähennyksen myöntämiseen vaikuttavat verovelvollisen ja hänen perheensä tulot ja varallisuus. Myöntäminen edellyttää erityistä syytä kuten sairaus, elatusvelvollisuus tai työttömyys. Vähennystä ei voida ottaa huomioon verokortissa, koska vähennyksen myöntämiseen vaikuttavat koko vuoden **toteutuneet** tulot (myös puolison tuloilla on vaikusta). Vähennystä voit hakea siis vasta veroilmoitusta antaessasi.

Veronmaksukyvyn alentumisvähennystä voi hakea myös pelkästään **suurien sairauskulujen takia** takautuvasti veroilmoituksessa. Pelkästään suurten sairauskulujen perusteella myönnettävä veronmaksukyvyn alentumisvähennys edellyttää, että verovelvollisen ja hänen perheenjäsentensä sairauskulujen määrä on vähintään 700 euroa vuodessa ja samalla vähintään 10 % verovelvollisen pääoma- ja ansiotuloista. Vuonna 2019 **keliakian hoitoon** määrätty gluteeniton ruokavalio aiheutti ylimääräisiä kustannuksia 59 euroa kuukaudessa eli **yhteensä** **708 euroa vuoden aikana**. Vähennykset tehdään sekä valtion että kunnallisverotuksessa. Myöntämiseen vaikuttavat tässäkin tapauksessa verovelvollisen ja hänen perheensä tulot ja varallisuus. Verottaja pyytää lisäselvityksiä tarvittaessa esim. lääkärin todistusta ja kuitteja esitetyistä kuluista. <https://www.keliakialiitto.fi/kuluttajat/keliakia/sosiaaliturvaa-ja-tukea/>

Tarkemmat ohjeet (kohta 3.3.) Lisätietoja verottajan palvelunumerosta 029 497002. [https://www.vero.fi/syventavat-vero-ohjeet/ohje-hakusivu/49038/verotettavan-tulon-laskeminen-henkil%C3%B6verotuksessa4 /](https://www.vero.fi/syventavat-vero-ohjeet/ohje-hakusivu/49038/verotettavan-tulon-laskeminen-henkil%C3%B6verotuksessa4%20/) (Katso sieltä myös linkki verohallinnon yhtenäistämisohje 2.5)

Kustannukset sokeritaudin, keliakian tai muun sairauden edellyttämästä ruokavaliosta voivat niin ikään olla perusteena vähennyksen myöntämiselle (KHO 1979-II-596). Vaikka TVL 98 §:n 2 momentin edellytykset (700 euroa ja 10 prosenttia) täyttyisivät, vähennyksen myöntämistä harkittaessa otetaan kuitenkin aina ensin huomioon verovelvollisen ja hänen perheensä käytettävissä olevat yhteiset tulot sekä varallisuus (KHO 1996-B-528).

Keliakian hoidon aiheuttamat kustannukset

<https://www.keliakialiitto.fi/site/assets/files/1603/ruokavalion_ylimaaraiset_kustannukset_2020.pdf>

**Invalidivähennys**

Verotuksen invalidivähennykseen on oikeus, jos pysyvän vamman tai sairauden haitta-aste on vähintään 30 prosenttia. Jos keliakia on ainoa sairaus, ei sen katsota aiheuttavan 30 prosentin haitta-astetta. Jos henkilöllä on myös muita sairauksia, arvioi lääkäri kokonaistilanteen aiheuttaman haitan sosiaali- ja terveysministeriön ohjeen mukaisesti.

Invalidivähennyksen saamiseksi on ensimmäisellä kerralla liitettävä veroilmoitukseen lääkärintodistus, josta pysyvä haitta-aste ja sen alkamisajankohta ilmenevät. Jatkossa verottaja tekee vähennyksen automaattisesti. Haitta-asteen muuttuessa on aina toimitettava verottajalle uusi lääkärintodistus. Takautuvaa hakuaikaa on viisi vuotta.

Invalidivähennyksen voi saada sekä kunnallis- että valtionverotuksessa. Valtionverotuksessa invalidivähennyksen saa myös eläketulosta. Kunnallisverotuksessa invalidivähennys tehdään muusta puhtaasta ansiotulosta, joten sitä ei voi saada eläketulosta.

**Täydentävää toimeentulotukea keliakian perusteella**

Keliakian hoidon aiheuttamat kustannukset voidaan huomioida täydentävässä toimeentulotuessa. Täydentävä toimeentulotuki on kuitenkin harkinnan varaista ja toistaiseksi onkin riippunut kunnasta, onko tukea myönnetty keliaakikoille vai ei.

Ennen täydentävän toimeentulotuen hakemista on haettava perustoimeentulotukea Kelasta. Samassa hakemuksessa voi hakea tukea myös keliakian hoidon aiheuttamiin kustannuksiin (täydentävä toimeentulotuki) ja pyytää Kelaa siirtämään hakemus jatkokäsittelyä varten sosiaalitoimistoon.

Täydentävän toimeentulotuen myöntämisedellytyksistä voi kysyä oman kunnan sosiaalitoimistosta.

<https://stm.fi/toimeentulotuki>